5.

Dopĺňajú sa tieto ustanovenia 26.410, 26.415, 26.420, 26.425, 26.430, 26.431 a 26.435: „26.410. Núdzové kontrolné prvky ovládané pod vodou Prevádzkovatelia malých vrtuľníkov a veľkých vrtuľníkov, ktoré v súlade s ustanovením CAT.IDE.H.320 písm. a) prílohy IV k nariadeniu (EÚ) č. 965/2012 musia byť projektované na pristátie na vode alebo mať osvedčenie na núdzové pristátie na vode, zabezpečia, aby všetky núdzové kontrolné prvky, ktoré je potrebné ovládať pod vodou, boli označené daným spôsobom prevádzky, ako aj žltými a čiernymi pásikmi. 26.415. Núdzové východy pod vodou a) Prevádzkovatelia malých vrtuľníkov a veľkých vrtuľníkov, ktoré v súlade s ustanovením CAT.IDE.H.320 písm. a) prílohy IV k nariadeniu (EÚ) č. 965/2012 musia byť projektované na pristátie na vode alebo mať osvedčenie na núdzové pristátie na vode, zabezpečia, aby: 1. cestujúci mohli ľahko identifikovať spôsob ovládania všetkých núdzových východov pod vodou s cieľom uľahčiť výstup v prípade núdzového pristátia na vode alebo prevrátenia; 2. na každej strane vrtuľníka bol k dispozícii núdzový východ pod vodou pre každú jednotku (alebo časť jednotky so štyrmi sedadlami pre cestujúcich, pokiaľ núdzový východ pod vodou nie je dostatočne veľký na to, aby umožnil súbežný výstup dvoch cestujúcich); 3. sedadlá pre cestujúcich boli vo vzťahu k núdzovým východom pod vodou uvedeným v bode 2 umiestnené tak, aby sa uľahčil únik cestujúcich v prípade prevrátenia vrtuľníka a zaplavenia kabíny. b) Prevádzkovatelia malých vrtuľníkov kategórie A a veľkých vrtuľníkov, ktoré v súlade s ustanovením CAT.IDE.H.320 písm. a) prílohy IV k nariadeniu (EÚ) č. 965/2012 musia byť projektované na pristátie na vode alebo mať osvedčenie na núdzové pristátie na vode, zabezpečia, aby: 1. všetky núdzové východy vrátane núdzových východov posádky, všetky dvere, okná alebo iné otvory vhodné na núdzový únik pod vodou ostali použiteľné v stave núdze; 2. boli k dispozícii automatické prostriedky na ľahkú identifikáciu okrajov otvorov všetkých núdzových východov pod vodou za všetkých svetelných podmienok; takéto označenia musia byť projektované tak, aby boli viditeľné v prípade prevrátenia vrtuľníka alebo ponorenia kabíny. 26.420. Núdzové vybavenie na let nad vodou a) Prevádzkovatelia malých vrtuľníkov a veľkých vrtuľníkov, od ktorých sa vyžaduje, aby spĺňali požiadavky ustanovenia CAT.IDE.H.300 prílohy IV, ustanovenia NCC.IDE.H.227 prílohy VI alebo ustanovenia SPO.IDE.H.199 prílohy VIII k nariadeniu (EÚ) č. 965/2012, zabezpečia, aby každý nafukovací záchranný čln bol vybavený prostriedkom na jeho prichytenie v blízkosti vrtuľníka a ďalšími prostriedkom na udržanie nafukovacieho záchranného člnu pripevneného k vrtuľníku vo väčšej vzdialenosti, ktorá by nepredstavovala nebezpečenstvo pre samotný záchranný čln ani pre osoby na palube. V prípade, že sa vrtuľník úplne ponorí, oba tieto prostriedky udržania záchranných člnov sa musia pred ponorením vrtuľníka uvoľniť, a to aj vtedy, keď je záchranný čln prázdny. b) Prevádzkovatelia malých vrtuľníkov a veľkých vrtuľníkov, ktoré v súlade s ustanovením CAT.IDE.H.320 písm. a) prílohy IV k nariadeniu (EÚ) č. 965/2012 musia byť projektované na pristátie na vode alebo mať osvedčenie na núdzové pristátie na vode, zabezpečia, aby mal každý cestujúci vo vrtuľníku k dispozícii úložný priestor na jednu záchrannú vestu, ktorý by bol ľahko prístupný každému sediacemu cestujúcemu, pokiaľ sa od cestujúcich nevyžaduje, aby nosili záchrannú vestu vždy počas prítomnosti na palube vrtuľníka. c) Prevádzkovatelia veľkých vrtuľníkov, od ktorých sa podľa ustanovenia SPA.HOFO.165 písm. d) prílohy V k nariadeniu (EÚ) č. 965/2012 vyžaduje, aby boli vybavené jedným alebo viacerými záchrannými člnmi, zabezpečia, aby každý záchranný čln: 1. bol spustiteľný na diaľku a aby prostriedky na spustenie záchranného člnu boli ľahko prístupné letovej posádke, cestujúcim v kabíne a všetkým osobám, ktoré prežili vo vode, či už vrtuľník pláva na hladine vo vzpriamenej polohe alebo sa prevrátil; 2. mohol byť spoľahlivo spustený z akejkoľvek rozumne predvídateľnej plávajúcej polohy vrtuľníka vrátane prevrátenej polohy a pri odôvodnených podmienkach na mori týkajúcich sa odolnosti voči prevráteniu. 26.425. Ustanovenie o odôvodnených podmienkach na mori a) Držiteľ typového osvedčenia pre malý vrtuľník alebo veľký vrtuľník zabezpečí, aby sa do letovej príručky rotorového lietadla (RFM) zahrnuli odôvodnené podmienky na mori týkajúce sa odolnosti voči prevráteniu a všetky súvisiace informácie týkajúce sa osvedčovania na núdzové pristátie na vode alebo ustanovení o núdzovom pristátí na vode a aby sa poskytli všetkým prevádzkovateľom. b) Držiteľ doplnkového typového osvedčenia núdzového systému pre pristátie na vode nainštalovaného na malom vrtuľníku alebo veľkom vrtuľníku zabezpečí, aby sa do RFM zahrnuli odôvodnené podmienky na mori týkajúce sa odolnosti voči prevráteniu a všetky súvisiace informácie týkajúce sa osvedčovania na núdzové pristátie na vode alebo ustanovení o núdzovom pristátí na vode a aby sa poskytli všetkým prevádzkovateľom. 26.430. Odolnosť núdzového systému pre pristátie na vode proti poškodeniu a) Prevádzkovatelia malých vrtuľníkov alebo veľkých vrtuľníkov, ktorým bolo prvé individuálne osvedčenie letovej spôsobilosti vydané 9. augusta 2025 alebo po tomto dátume a ktoré v súlade s ustanovením CAT.IDE.H.320 písm. a) prílohy IV k nariadeniu (EÚ) č. 965/2012 musia byť projektované na pristátie na vode alebo mať osvedčenie na núdzové pristátie na vode, zabezpečia, aby sa v prípade, že vrtuľník má uložený núdzový systém pre pristátie na vode, do miery, v akej je to prakticky možné v projekte, minimalizovali negatívne účinky na úspešné spustenie a udržanie núdzového systému pre pristátie na vode v dôsledku možného poškodenia nárazom na vodu. b) Prevádzkovatelia malých vrtuľníkov alebo veľkých vrtuľníkov s uloženými núdzovými systémami pre pristátie na vode nainštalovanými prvýkrát 9. augusta 2025 alebo po tomto dátume, ktoré v súlade s ustanovením CAT.IDE.H.320 písm. a) prílohy IV k nariadeniu (EÚ) č. 965/2012 musia mať osvedčenie na núdzové pristátie na vode, zabezpečia, aby sa do miery, v akej je to prakticky možné v projekte, minimalizovali negatívne účinky na úspešné spustenie a udržanie núdzových systémov pre pristátie na vode v dôsledku možného poškodenia nárazom na vodu. 26.431. Určenie odolnosti projektu núdzového systému pre pristátie na vode a) Prevádzkovateľ malého vrtuľníka alebo veľkého vrtuľníka, ktoré v súlade s ustanovením CAT.IDE.H.320 písm. a) prílohy IV k nariadeniu (EÚ) č. 965/2012 musia byť projektované na pristátie na vode alebo mať osvedčenie na núdzové pristátie na vode, môže požiadať osobu uvedenú v písmene b) o poskytovanie služieb uvedených v písmene c), ak sú splnené obe tieto podmienky: 1. od prevádzkovateľa sa vyžaduje, aby preukázal súlad s ustanovením 26.430 tejto prílohy; 2. odolnosť núdzového systému pre pristátie na vode v prípade nárazu na vodu nebola preukázaná ako súčasť typového osvedčenia alebo doplnkového typového osvedčenia daného vrtuľníka. b) Osoba, ktorá poskytuje služby uvedené v písmene c), je: 1. držiteľ typového osvedčenia, ak je núdzový systém pre pristátie na vode zahrnutý do typovej konštrukcie; 2. držiteľ doplnkového typového osvedčenia, ak je núdzový systém pre pristátie na vode osvedčený v rámci doplnkového typového osvedčenia. c) Osoba uvedená v písmene b): 1. určí, či sú negatívne účinky na úspešné spustenie a udržanie núdzových systémov pre pristátie na vode v dôsledku možného poškodenia nárazom na vodu minimalizované do takej miery, v akej je to uskutočniteľné; 2. 2. určí, či sa účinky uvedené v písmene c) bode 1 zohľadňujú v projekte núdzového systému pre pristátie na vode; 3. 3. poskytne prevádzkovateľovi posúdenie. 26.435. Automatické spustenie núdzového systému pre pristátie na vode a) Prevádzkovatelia malých vrtuľníkov, ktoré v súlade s ustanovením CAT.IDE.H.320 písm. a) prílohy IV k nariadeniu (EÚ) č. 965/2012 musia byť projektované na pristátie na vode alebo mať osvedčenie na núdzové pristátie na vode, zabezpečia, aby sa núdzový systém pre pristátie na vode automaticky spustil pri dotyku s vodnou hladinou, ak je takýto systém nainštalovaný a uložený počas letu. b) Prevádzkovatelia malých vrtuľníkov kategórie A a veľkých vrtuľníkov, ktoré v súlade s ustanovením CAT.IDE.H.320 písm. a) prílohy IV k nariadeniu (EÚ) č. 965/2012 musia byť projektované na pristátie na vode alebo mať osvedčenie na núdzové pristátie na vode, zabezpečia, aby sa núdzový systém pre pristátie na vode automaticky spustil pri dotyku s vodnou hladinou, ak je takýto systém nainštalovaný a uložený počas letu, a to nezávisle od zásahu pilota počas letu.“